Geweld op Kovsie-kampus; 7 studente vasBetogings het Maandag (10 Oktober 2016) op die hoofkampus van die Universiteit van die Vrystaat opgevlam. Foto: Twitter Sewe studente van die Universiteit van die Vrystaat (UV) is Maandagoggend in hegtenis geneem nadat hulle weer op die hoofkampus in Bloemfontein begin betoog het. Brig. Sally de Beer, nasionale woordvoerder van die polisie, het gesê die studente is in hegtenis geneem omdat hulle ŉ hofinterdik, wat protesaksie op die kampus verbied, verontagsaam het. Volgens De Beer is die situasie op die kampus tans kalm, maar daar is steeds ŉ sterk polisieteenwoordigheid om die situasie te monitor. Op sosialemedia-platforms het studente vertel hoe betogers klasse binnegestorm het, lesings ontwrig het en selfs traangas in toetslokale gegooi het. By die rekenaarlaboratorium op die kampus het studente uit die gebou gestroom terwyl betogers binne en buite die gebou gesing en gedans het. Dit is nie in dié stadium duidelik hoeveel klasse en toetse vanoggend ontwrig is nie. Die woordvoerder van die universiteit kon nie onmiddellik vir kommentaar bereik word nie. Betogings het Maandag (10 Oktober 2016) op die hoofkampus van die Universiteit van die Vrystaat opgevlam. Foto: Twitter Prof. Nicky Morgan, waarnemende rektor van die UV, het Saterdag in ŉ verklaring gesê die universiteit sal al die nodige maatreëls in plek stel om te verseker dat akademiese bedrywighede vandeesweek onverstoord op die kampus kan voortgaan. Morgan het ook ŉ donker prentjie geskets van die praktiese implikasies indien betogers nie toelaat dat klasse vandag hervat word nie, wat onder meer insluit dat 6 000 studente nie vanjaar volledige transkripsies van hul grade en sertifikate vir hul kwalifikasies ontvang nie. De Beer het aan Maroela Media gesê die polisie sal Maandagmiddag ŉ mediakonferensie hou om verslaggewers in te lig oor die stand van sake op die land se universiteitskampusse.